Source: https://www.postimees.ee/1824684/ringkonnakohus-hakkab-arutama-anders-tsahkna-suuasja
Timestamp: 2019-12-10 07:38:23+00:00
Document Index: 395819

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ']

Ringkonnakohus hakkab arutama Anders Tsahkna süüasja - Eesti - Postimees: Värsked uudised Eestist ja välismaalt
Ringkonnakohus hakkab arutama Anders Tsahkna süüasja
Harju maakohtu otsusel võltsimises süüdi jäänud ärimehe ja sotsiaalministri reformierakondlasest eksnõuniku Anders Tsahkna süüasi jõuab esmaspäeval arutlusele Tallinna ringkonnakohtusse.
Maakohtu otsusele esitasid apellatsioonkaebuse nii riigiprokurör kui ka kaitsja, kellest esimene taotleb Tsahkna süüdimõistmist ka korruptsiooniga seotud episoodides, teine aga soovib täielikku õigeksmõistmist.
Harju maakohus mõistis tänavu jaanuari keskel Tsahkna oodatult õigeks mõjuvõimuga kauplemises, kuna tulenevalt riigikohtu lahendist loobus prokuratuur sellest süüdistusest. Ühtlasi mõistis kohus Tsahkna õigeks pistise võtmises, kuid ta jäi süüdi dokumentide võltsimises ja nende kasutamises. Selle eest määras kohus Tsahknale neljakuulise tingimisi vangistuse kolmeaastase katseajaga.
Riigiprokurör Steven-Hristo Evestus oli eelnevalt nõudnud Tsahknale poolteise aasta pikkust tingimisi vangistust kolmeaastase katseajaga.
Juriidilise isikuna kohtu all oleva Balti Radiodiagnostika OÜ mõistis kohus süüdi dokumentide võltsimist puudutavates episoodides ning määras firmale rahalise karistuse 5000 euro ulatuses. Prokurör oli eelnevalt nõudnud tuhande euro võrra suuremat karistust.
Tsahkna end süüdi ei tunnistanud.